MALAYSIA DE DU NGA AI MANANG WA HPANG DE SHAGUN LAIKA
Malaysia Mungdan de Ja Gumhpraw tam na nga sa mat wa ai Manang wa Naw Naw hpang de Buga na manang wa a shagun laika.
Tsaw ra ai Manang wa Naw Naw,
Myit dum la let n dai laika hpe kadat lu n ngai. Tsaw ra ai Manang wa Naw Naw ngwi pyaw hkam kaja ai hte seng ang ai magma bungli ni hpe galaw shakut nga na re hpe kam ai.
Manang wa Naw Naw e, Manang wa hpe tsun mayu ai lam gaw, Manang wa nang Na a tsaw ra ai Nu yan Wa hte Kahpu Kanau kana ni, Jinghku jingyu ni hte Manaw manang ni, dai daw Buga hte Wun Pawng Mungdan hpe kau da n na, yaw shada lam kaba hte Malaysia Mungdan de ja gumhpraw tam na nga n na pru hkawm mat wa ai dai ni (7 )ning hpring nna (8)ning de pi rai mat wa sai.
Tsaw ra ai Manang wa, Nang Malaysia de rai n sa shi yang Ngai hte Na a tsaw ra ai manaw manang ni hpe Nang byin mayu ai lam, Nang galaw mayu ai lam( Na a yaw shada ai lam ni) hpe tsun hpaw dan dan rai ai le. Nang tsun ai ga ni hpe dai ni du hkra nye a myit kraw hta mani mana sha Nang tsun ai zawn nga matsing taw nga ai, rawng taw nga ai. Nang tsun tsun re ai Malaysia sa nna, ja gumhpraw tam na, gumhpraw law law lu jang Nu yan Wa hpe ngwi ngwi pyaw pyaw hte tawn da na, Kanau ni hpe hpaji janmau lu hkra jawng da na, Nawku hpung hpe pawn ban a, matsan mayen nlu nlawm ai ni hpe garum shingtau na, Ramma ni a rawt jat galu kaba lam hta shang lawm madi shadaw na,. na,...na,... na,... Na a tsun shaga ai lam ni hpe anhte manaw manang ni grai n gun lu lai wa sai, Na ma myit jasat hpe Jinghku jingyu ni yawng shakawn lai wa sai.
Manang wa Naw Naw e, dai ni na nhtoi hta Wun Pawng Mund dan a mung masa lam ni n kaja, hpaga yam ga lam ni hkrat sum wa, tam lu tam sha na lam ni yak hkak wa, galaw lu galaw sha na lam ni moi na zawn n mai mat sai. Manang wa a dai daw buga rai nga ai ahhte a Kahtawng mung n dai zawn re ai mayak mahkak ni hpe hkrum katut taw nga sai le. Du hkra ladaw ni galai shai mat ma sai. Ana ahkya ni mung lani hte lani grau grau she law wa nga sai.
Tsaw ra ai manang wa Naw Naw, Na a tsaw ra ai chyinghkai Nu yan Wa hte dum nta masha ni mung anhte Mare masha ni hte maren sha n dai zawn re ai mayak mahkak ni hte hkrum katut nga ai re. Ndai lam ni hpe manang wa Naw Naw gaw chye nga ai kun...? Na a Nu yan Wa, Kahpu Kanau, dum nta masha ni hte anhte manaw manang ni ni hpe matut mahkai n galaw ai shaning law law rai mat wa sai. Ya ten hta manang wa Nang ja gumhpraw ni grai lu mahkawn sai kun...? Na a Nu yan Wa hte Kahpu Kanau ni, Buga hte Nawku hpung, nlu n lawm ai ni hte Ramma ni hpe Nang garum na jin jin rai sai kun...? Wun Pawng Buga de wa nna Na a dai daw Buga hpe rawt jat galu kaba wa hkra pawn ba la na aten rai n du shi ai kun...? Na a Kanau ni hpe hpaji jan mau lu gup hkra shakut ya na aten n rai shi ai kun...?
Manang wa e Na a Kanu Kawa hte Kahpu Kanau dum nta masha ni, Nang tsaw ra ai Buga na manaw manang ni, jinghku jingyu ni hte Buga masha ni yawng gaw nang hpe myit mada ala nga ma ai le. Tsaw ra ai manang wa a yaw shada ai pan dung de rai n du shi ai majaw dum nta hte Buga de matut mahkai n galaw ai kun...? Manang wa kaw mayak mahkak lam ni nga ai majaw matut mahkai n galaw ai rai kun...?
Tsaw ra ai manang wa Naw Naw e, hpa mi rai rai le Na a Nu yan Wa hte dum nta masha ni hpang de sha gaw matut mahkai galaw u. Na a Nu yan Wa hte dum nta masha ni Na a shiga n na ai na mat ai majaw myit tsang nga ma ai. Anhte Buga na manang ni mung Na a lam hpe na chye mayu ga ai. N dai laika lu la hti ai hte Manang wa kaw na bai matut mahkai wa na hpe kam ai.
Tsaw ra ai manang wa Naw Naw myit mang galaw sa wa ai lam ni yawng awng dang ai lam lu la u ga akyu hpyi garum ya let,
Na a tsaw ra hku hkau dik ai manang wa,
Mut Tsawm
Malaysia Mungdan hta sadu ja gumhpraw tam let dum nta hte buga hpe malap mali rai nga ai tsaw ra ai Ramma manaw manang ni yawng a matu rai u ga.
No comments:
Subscribe to: Post Comments (Atom)
kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn lmo_Latn kac_Latn eng_Latn eng_Latn